《镜川杨先生宅赏莲得蕖字》
明代·李东阳

不驾城东款段车，偶来池上看芙蕖。盈盈素质秋波外，濯濯红香夜雨馀。

照影宫妆新入镜，溯风仙步欲凌虚。谁言画手工能貌，自笑酡颜醉不如。

二女江头裙染茜，六郎天上锦为裾。耻将脂粉同倾国，却有文章为起予。

太华峰高唐客咏，若耶溪近越人居。身閒与世论清浊，心在随时作卷舒。

几日物华惊又变，百年情赏幸相于。留连不觉诗成晚，起向金莲烛下书。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。